บจ.แจกอีสป หุ้น-วอร์แรนต์ฟรีหรือขายถูก
บจ.แห่จัดโครงการอีสป แจกหุ้น–วอร์แรนต์จูงใจกรรมการและพนักงาน
24 ก.พ. 2555

บจ.แห่จัดโครงการอีสป แจกหุ้น–วอร์แรนต์จูงใจกรรมการและพนักงาน 
คณะกรรมการบริษัท แอล.พี.เอ็น. ดีเวลลอปเมนท์ (LPN) มีมติเสนอขายหุ้นแก่กรรมการและพนักงาน (อีสป) จำนวน 12.95 ล้านหุ้น เสนอขายในราคาหุ้นละ 1 บาท เท่ากับมูลค่าหุ้นที่ตราไว้ (พาร์)
บริษัท เมเจอร์ ซีนีเพล็กซ์ กรุ้ป (MAJOR) แจกใบสำคัญแสดงสิทธิซื้อหุ้นในโครงการอีสป (วอร์แรนต์) หรือ MAJOR-W- จำนวน 8.69 ล้านหน่วย อายุ 5 ปี ราคาแปลงสภาพ 15.44 บาทต่อหุ้น 
บริษัท กรุ๊ปลีส (GL) แจกวอร์แรนต์อีสปฟรี โดยเตรียมหุ้นเพิ่มทุนรองรับจำนวน 1 ล้านหุ้น แปลงเป็นหุ้นสัดส่วน 1 ต่อ 1 ในราคา 19.62 บาท อายุ 3 ปี ปัจจุบันราคาปิดที่ 24.90 บาท 
บริษัท ปริญสิริ (PRIN) ก็แจกวอร์แรนต์ในโครงการอีสปจำนวน 60 ล้านหน่วย กำหนดแปลงเป็นหุ้น 1 ต่อ 1 ราคาหุ้นละ 1.50 บาท อายุ 2 ปี 7 เดือน 
บริษัท ควอลลีเทค (QLT) แจกวอร์แรนต์อีสปจำนวน 4.5 ล้านหน่วย แปลงสภาพเป็นหุ้น ราคาหุ้นละ 5.72 บาท กำหนดอายุ 3 ปี
ที่ผ่านมาบริษัทจดทะเบียนมีโครงการให้หลักทรัพย์แก่กรรมการและพนักงานหลายรูปแบบ นอกจากอีสปก็มีโครงการอีจิ๊ปที่พนักงานที่เข้าโครงการเข้าซื้อสะสมหุ้นบริษัทตัวเองในตลาดหลักทรัพย์ และบริษัทจ่ายสมทบให้จำนวนหนึ่ง เพื่อจูงใจให้พนักงานและกรรมการทำงานอยู่ในบริษัทตลอดไป และเป็นการสะสมเงินทุนไว้ใช้ในระยะยาว โดยสามารถทยอยขายภายในระยะเวลาที่กำหนด
ทั้งนี้ บริษัทจะมีปริมาณหุ้นเพิ่มขึ้น ทำให้สภาพคล่องในการซื้อขายในแต่ละวันมากขึ้น และมีจำนวนนักลงทุนรายย่อยเพิ่มขึ้นด้วย ส่งผลให้ราคาหุ้นมีโอกาสปรับตัวขึ้นได้มากกว่าปัจจัยพื้นฐาน